Veturin liimapuurakenteinen katos Pilkepuistoon valmistui lokakuussa 2022.
Ruuhveltti aikaisemmalla sijoituspaikallaan rautatieaseman länsipuolella.
**Ruuhveltti** on Kouvolan rautatieaseman lähellä muistomerkkiveturina oleva höyryveturi. Veturi on Tk3-sarjaa eli kevyt tavarajunaveturi. Sille annettiin nimeksi Ruuhveltti vuonna 1973; nimi juontaa alkunsa silloisesta Kouvolan kaupunginjohtajasta Eino Brofeldtista (1924–2021), joka toimi virassa vuodesta 1963 vuoteen 1987.

*Pikku-Jumboksi* kutsuttuja höyryvetureita valmistettiin Valtionrautateiden käyttöön kaikkiaan 161 yksilöä. Veturi on 16 metriä pitkä ja painaa tendereineen noin 78 200 kilogrammaa. Ruuhveltin numero on 859 ja se on valmistunut Oy Lokomo Ab:n konepajalla Tampereella vuonna 1929. Valtionrautatiet lahjoitti veturin Kouvolan kaupungille vuonna 1970.

1920-luvulta peräisin olevia Pikku-Jumboja on Suomessa Ruuhveltin lisäksi yksi, joka on Pieksämäen rautatieasemalla.

Veturin vaiheita
----------------

Ruuhveltti.Todistus nimenannosta.
Veturi sijoitettiin Kouvolan rautatieaseman länsipuolelle 1-raiteen viereen. Sen kunnostivat näyttelykuntoon eläkkeellä olevat veturinkuljettajat ja lämmittäjät. Myös rautateiden varikko avusti. Rautatie-eläkeläiset järjestivät kesäisin talkoita, joilla Ruuhveltin ulkoasua pidettiin kunnossa.

### Romutus uhkasi Ruuhvelttia

Vuosien kuluessa talkooväen voimat ehtyivät ja veturi alkoi rapistua. Kouvolan Korialle olivat tulossa asuntomessut kesällä 2019, eikä näkyvällä paikalla olevaa huonokuntoista veturia haluttu esitellä kaupungin tervetulotoivotuksena. Vuoden 2018 lopulla kaupunginhallitus pohti ongelmaa. Jos veturi kunnostettaisiin, se pitäisi tehdä kunnolla eikä pintakiillotuksena. Kunnostamistyöstä saatiin tarjouksia, mutta niiden mukaan työ vaatisi niin paljon aikaa, että asuntomessut ehtisivät alkaa. Asian käsittelyä lykättiin ja huhtikuussa 2019 oli valmiina esitys, jonka mukaan veturin kunnostus tilattaisiin tarjoajalta ja veturi vietäisiin kunnostuksen ajaksi pois. Päätöksenteon loppumetreillä tuli harkittavaksi ehdotus veturin kunnostamisesta talkoilla; se esitys ei saanut kannatusta ja lopulta päätösesityskin muuttui: uusi esitys oli, että veturi viedään pois. Se tuli myös päätökseksi. Mutta jo kuuden viikon kuluttua oli kaupunginhallituksen esityslistalla uusi esitys: veturin kunnostus tehtäisiin talkoilla ja työ olisi valmis ennen kuin asuntomessut aukeavat. Kaupunginhallitus hyväksyi talkooesityksen ja veturin kunnostustalkoot alkoivat 27. toukokuuta 2019. Lupaus kunnostamisesta ennen asuntomessujen alkua piti, veturin kunnostus valmistui hiukan ennen heinäkuun puoliväliä.

### Uuteen paikkaan

Ruuhveltille alettiin vuonna 2021 suunnittelemaan uutta sijoituspaikkaa Pilkepuistoon, joka on kolmisensataa metriä veturin aikaisempaa sijoituspaikkaa lännempänä, kuitenkin aivan radan varressa. Veturi sijoitetaan puiseen vitriiniin, joka suunnitellaan Aalto-yliopiston kurssilla. Puukatos antaa vaikutelman ohi kiitävän junan ikkunasta näkyvästä metsästä. Katos rakennetaan niin, että veturi näkyy kokonaan vasta läheltä.

Veturin siirto tapahtui kesäkuussa 2022. Pilkepuistoa tullaan kunnostamaan ja sinne siirretään myös Savon radan 100-vuotismuistomerkki 1-raiteen vierestä.

Ruuhveltin katos valmistui syksyllä 2022 ja sen avajaisia vietettiin 21. lokakuuta 2022. Katos sai nimen *Vilinä*.

Lähteet
-------

1. 1 2 3 4  Sihvola, Kari: Kouvolan muistomerkit *Kouvolan muistomerkkejä, patsaita ja muita historiallisia kohteita*.  2019. Viitattu 31.8.2022.
2. ↑  In Memoriam kaupunginjohtaja Eino Brofeldt 1924-2021  21.1.2022. Kouvolan kaupunki. Viitattu 31.8.2022.
3. ↑  VR.n höyryveturit Suomen Rautatiehistoriallinen Seura ry.  Arkistoitu 20.8.2010. Viitattu 31.8.2022.
4. 1 2 3  Grekula, Vesa: Rähjäinen veturi toivottaa turistit tervetulleiksi yhdelle Suomen isoimmista risteysasemista – kaupunki haluaa sen äkkiä piiloon  28.4.2019. Yle. Viitattu 31.8.2022.
5. ↑  Purhonen, Kalle: Operaatio pelastakaa Ruuhveltti alkoi – Kouvolan maamerkki pannaan kuntoon talkoovoimin  27.5.2019. Yle. Viitattu 31.8.2022.
6. ↑  Latvanen, Marjo: Valmista tuli! Museoveturi Ruuhveltin enimmät kunnostustyöt on tehty ja telineet sen ympäriltä on purettu *Kouvolan Sanomat*.  11.7.2019. Viitattu 31.8.2022.
7. 1 2  Kauta, Jasmina: Talkooväki pelasti romutusuhan alle joutuneen historiallisen Ruuhveltti-veturin – viimeisen silauksen tuo vitriinikatos  25.6.2021. Yle. Viitattu 31.8.2022.
8. ↑  Pitkänen, Linnea: Höyryveturi Ruuhveltti muuttaa kesäkuussa uuteen paikkaan Kouvolassa – puukatos on saanut inspiraationsa maisemasta, joka näkyy ohikiitävästä junasta  4.5.2022. Yle. Viitattu 31.8.2022.
9. ↑  Pitkänen, Linnea: Museoveturi Ruuhveltti saa uuden kodin Kouvolassa – siirtotyöt aiheuttavat muutoksia liikenteeseen torstaina  9.6.2022. Yle. Viitattu 31.8.2022.
10. ↑  Haajanen, Eino & Lönnblad, Kirsi: Legendaarisen museoveturin puukatos on viimein valmis Kouvolassa – työssä näkyy opiskelijoiden innostus metsämaiseman vilinään  21.10.2022. Yle. Viitattu 13.9.2023.
11. ↑  Ruuhveltin katos valmistui – avajaisia vietetään 21.10.  17.10.2022. Kouvolan kaupunki. Viitattu 13.9.2023.

Aiheesta muualla
----------------

* Kuvia tai muita tiedostoja aiheesta **Ruuhveltti** Wikimedia Commonsissa

* Kouvolan kaupunginhallituksen pöytäkirja Ruuhveltin kunnostamisesta (Arkistoitu – Internet Archive)